Opleiding moet nie 'n skuldvonnis wees nie - Ramphele - Maroela Media
Dr. Mamphela Ramphele Foto: Burger Meyer/Maroela Media
“Ons het leiers nodig wat ŉ voorbeeld kan stel. Ons is deurmekaar, wat het verlede week gebeur?” wou een van die studente by die Universiteit van die Wes-Kaap by haar weet. Sy het verduidelik dat die mislukte samesmelting met die Demokratiese Alliansie deur logistiek beïnvloed is. “Niemand kan elke hoek van Suid-Afrika in so kort tydjie bereik nie,” het sy gesê. “Maar as ons ŉ verkiesingspakt aangaan, dan kan ons die straffeloosheid van die ANC uitdaag.”
Sy het geskerts toe sy na haar “mislukte huwelik” met die DA verwys het. “Hoeveel huwelike het al in die land verbrokkel? Hoeveel verlowingspartytjies was al onsuksesvol? So lank as wat ons die ANC toelaat om die rassekaart te speel, só lank sal ons in slawerny bly,” het sy gesê.
Sowat 300 studente in groen T-hemde van Agang het hande geklap en haar toegejuig.
Die DA het verlede week aangekondig dat Ramphele ingestem het om hul presidensiële kandidaat te wees, en dat daar gesprekke is om die twee partye te laat saamsmelt. Die DA het egter Sondag gesê Ramphele het afgewyk van die ooreenkoms.
Sy het aan die studente gesê sy is al 45 jaar lank ŉ voorbeeldige leier. “Soos wat [voormalige president Nelson] Mandela gesê het: mens maak foute, jy val, dan stof jy jouself af en jy staan op,” het Ramphele verduidelik.
Ramphele sê sy vergader steeds met verskeie politieke partye as deel van haar stigtingsbelofte om moontlike vennootskappe te vestig. Sy het aan studente gesê sy sal seker maak dat elke gewillige persoon universiteitsopleiding kry indien die party as die regerende party ingestem word. “Elke persoon sal ten volle betaalde universiteitsopleiding ontvang.” Gegradueerdes kan dan deur belasting of staatsdiens weer die geld terugploeg in die onderwysstelsel.
Sy sê opleiding moet nie ŉ “skuldvonnis” wees in ŉ land wat soveel geld aan hierdie portefeulje spandeer nie. “In watter trotse demokrasie het mens universiteite wat hul deure moet sluit omdat studente nie registrasiefooie kan bekostig nie?”
Die Tshwane Universiteit van Tegnologie moes verlede week klasse opskort nadat studente oor ŉ tekort aan finansiering betoog het. Klasse het Woensdag by TUT hervat. -SAPA
“Ramphele kan nie vertrou word nie” – DA
DA gaan Ramphele ‘n ultimatum gee
Ramphele is nog nie ‘n DA-lid nie
Ramphele gaan DA se presidensiële kandidaat wees
Liggaam van 9de Harmony-myner opgespoor
OVK wil 80% laat registreer om te stem